Hengelaar kom op lyk in plaasdam af | Maroela Media
'n Inwoner van Kruitfontein in die Magaliesburg-omgewing aan die Wes-Rand het op 'n liggaam afgekom toe hy gaan visvang het.
Kapt. Appel Ernst, polisiewoordvoerder, het gesê beamptes van die Magaliesburg-polisie is Sondag omstreeks 15:00 na 'n plaasdam in die omgewing ontbied.
"'n Plaaslike inwoner het by die dam stilgehou om daar vis te vang toe hy opgemerk het iets dryf in die water. Hy het nader gegaan om ondersoek in te stel en vasgestel dit is 'n liggaam," het Ernst gesê.
Polisieduikers en beamptes van die polisie se soek-en-reddingseenheid is ook na die toneel ontbied om die liggaam uit die water te haal.
"Die liggaam is dié van 'n vrou tussen die ouderdom van 25 en 40 jaar. Sy is donker van gelaat en het geen identifikasie aan haar gehad nie. Bewyse wat op die toneel gevind is dui daarop dat sy wreed vermoor is."
Die Magaliesburg-polisie ondersoek 'n saak van moord.
Die polisie het 'n beroep gedoen op enigiemand wat weet wie die vrou dalk mag wees om hulle by 014 577 5106/5115 te skakel.